30 сорла

30 cорла (30 август) — григориан кечышот почеш идалыкын 242-шо (кужемдыме ийлаште — 243-шо) кечыже. Идалык пытыме марте 123 кече кодеш.

 Пайрем да памятный дате-влак 
  — Конституций кече.
  — Сеҥымаш кече.
  — Республик кече.
  — Архивист кече.
  — Суд пристав кече.

 Лӱмгече 
 Танле (православный) лӱм-влак: Алексий, Алипий, Димитрий, Евтихиан, Илья, Иулиания, Киприан, Корнут, Коронат, Левкий, Мирон, Павел, Патрокл, Пимен, Стратон, Филипп, Фирс, Юлиана.

 Событий-влак 
Тугак ончо: :Категорий:Сорла тылзын 30 кечысе событий-влак
 1700 ий — Россий ден Швеций коклаште Йӱдвел сар тӱҥалын, а 21 ий эртымек тиде кечынак ты сар пытыме нерген вашкелшыкыш кидым пыштыме. 
 1703 ий — Петербург олан историйыштыже икымше гана вӱд ташлымаш – наводнений – лийын.
 1918 ий — Фанни Каплан Владимир Ильич Ленин ӱмбак лӱен да нелын сусыртен. 

 Шочыныт 
Тугак ончо: :Категорий:Сорла тылзын 30 кечынже шочшо-влак
 1948 ий — Галина Николаевна Швецова, туныктыш, администраций да кугыжаныш пашаеҥ, Марий Эл Республикысе туныктышын сулло пашаеҥже. Шочынжо тудо Волжск олаште. Марий кугыжаныш педагогик институтым тунем лекмек, министр-влак погынысо архив пӧлкан изирак пашаеҥже лийын. Но паша корныжо икмыняр жап гыч педагогик интситутышко куснен, вара туныктыш институтыштат шуйнен. 2001-ше ий гыч Галина Николаевна Марий Эл туныктыш министр сомылым шуктен шога. Профессор. Педагогик туныктыш шанче академийын академикше.
 1960 ий — Вениамин Викентьевич Мамуткин, архитектор. Паша корныжо «Марийскгражданпроект» ушемыште тӱҥалын, умбакыже уста архитектор «Артель» ушемым почын да шкеак вуйлаташ шогалын. 4 ий Йошкар-Олан тӱҥ архитекторжо сомылым шуктен шоген. Йошкар-Оласе эмлыме верын хирургий корпус, Яков Эшпай лӱмеш тоштер проект-влакын авторжо. А Венгрийысе Залаэгерсег оласе этнографий тоштерыште «Марий илем» комплексым шыҥдарымылан кугыжаныш премий денат палемдалтын. Россий Федерацийысе архитектор-влак ушемын марий пӧлкажын вуйлатышыже. 
 1961 ий — Северьян Александрович ден Юрий Александрович Морозовмыт, туныктыш пашаеҥ-влак.  Куженер кундем Нурсолаште шочыныт. Северьян Александрович 1989-ше ий гычак Конганур кыдалаш школышто туныктышылан тыршаш тӱҥалын: 6 ий вуйлатышыжат лийын. Тыгак тудо кугыжаныш пашаштат шуаралтеш: кундемысо погынын депутатше улеш. Юрий Александровичат сай туныктышо семын кугу пагалымашым сулен: Куженер кыдалаш школ вуйлатышын алмаштышыжланат шогалын. Коктынат мыланна тале спорт организатор семын палыме улыт. 
 1975 ий — Эльвира Аркадьевна Ендылетова, журналист да почеламутчо. Марий Тӱрек кундем Мари-Купто ялыште шочын. 1997-ше ий годсек тудо «Кугарня» газет редакцийыште пашам ышта. Газетым лудшо-влаклан Эльвира Терентьева лӱм дене палыме. Эльвира Аркадьевна поэзийым йӧратыше йолташыже-влакым почеламут сборник дене куандарен. 

 Коленыт 
Тугак ончо: :Категорий:Сорла тылзын 30 кечынже колышо-влак
 1935 ий — Пӧтыр Пайдуш, марий серызе, почеламутчо, кусарыше, артист. 

 Калык пале 
 Миронын кечыже. Тыгай калыкпалым эскереныт: эрдене тӱтыра чот шарлен гын, игече ояр лиеш. Тыгак тиде кечын тулык вате-влаклан полшаш тыршеныт. 

Категорий:30 сорла